**Eksamensoppgaven HELSEF4200 vår 2013**

**Mål for/hensikt med besvarelsen:**

Studenten skal i besvarelsen vise at hun eller han behersker grunnleggende prinsipper for kvalitative og kvantitative metoder for vitenskapelige undersøkelser og kan anvende pensumlitteraturen knyttet til kurset på en relevant måte. Dette gjøres gjennom å foreta egne empiriske undersøkelser av et oppgitt tema.

**Tema for eksamen** Aldring

**Den kvalitative forskningsdelen:**

Oppgaven skal inneholde:

• En presentasjon og begrunnelse for valg av problemstilling

• Begrunnelse for valg av metode

• En presentasjon og begrunnelse for valg av informanter/felt for observasjon/dokument

• Presentasjon av et utsnitt av det innsamlede datamaterialet

• Presentasjon av foreløpige analyser av materialet og en begrunnelse for hvordan materialet er analysert

• Refleksjoner om forskerens rolle i utvikling og analyse av det empiriske materialet

• Etiske refleksjoner omkring opplegget for undersøkelsen

Begrunnelsen skal holde den valgte metoden opp mot andre metodiske muligheter og vitenskapsteoretiske begrunnelser. Studentene skal i besvarelsen vise at de greier å aktivisere pensumlitteraturen i sine refleksjoner om hva de har gjort som ”forskere”.

**Den kvantitative forskningsdelen:**

Denne delen av oppgaven skal inneholde:

• Problemstilling og begrunnelse for den

• Kort beskrivelse av hvilken informasjon spørreskjemaet var tenkt å fange inn og hva slags datatyper du benytter. Legg ved spørreskjemaet som vedlegg.

• Kort beskrivelse av hvem respondentene er og hvordan du har innhentet informasjonen fra dem (fremgangsmåten)

• Fremstilling av resultater som belyser problemstillingen og begrunnelse for valgene av analyse- og fremstillingsmetoder

• Kort diskusjon av metodene du har brukt (datainnsamlingsprosedyren, utvalg, spørreskjemaet og analysene) og resultatene du har fått

• Kort redegjørelse for hvilke forskningsetiske spørsmål du har måttet overveie.

*Det er ikke tillatt å kopiere tabeller fra SPSS inn i den kvantitative oppgavedelen.*

**Felles:**

Eksamensoppgaven består av to deler. Den skal være skriftlig. Den første delen skal utvikles i løpet av den kvalitative delen av kurset. Del to er knyttet til den kvantitative delen av kurset. Informasjon om innlevering av eksamen (begge eksamensdeler) i førsten av juni vil komme på Fronter.

Kvalitativ og kvantitativ del av besvarelsen skal hver ha et omfang på mellom 3000 og 3500 ord (litteraturliste, tabeller og figurer kommer i tillegg).